सारने कोल जाइयै में परतियै उस फुल्लै गी दिक्खन लगी पेआ। फुल्ल मुसका दा नईं, रोऐ करदा हा। अक्खीं, दूरा जिसी मुसकान्दा दिखदियां न ओ छड़ा नजरी दा धोखा हुंदा ऐ। फुल्लै दी कटोरी अत्थरुएं कन्ने भरोची दी ही। भाभी रूपां दियां अक्खीं बी इयां गै अत्थरुएं कन्ने भरोची दियां हियां। उनें गी नुच्चड़ियै उसने मिगी इक दिन आखेआ हा, "भाऊ ढेरु, मेरी सोज किश कमजोर पौंदी जा करदी ऐ। चौरे-पहर अक्खीं बिच्चा पानी बगदा रौहंदा ऐ।" उनें दिनें मेरी उमर दस-बारां ब’रे होग, पानी ते अत्थरुएं बिच के फरक हुंदा ऐ, इन्ना मिगी सेई हा में पुच्छेआ, "भाभी, तुंदे कोला ए घुट की भरोऐ करदे न?" सौन म्हीने आंगर बड्डियां-बड्डियां चूकर अक्खीं ‘छर छर’ बरी पौंदियां, मुंऐं उप्पर टल्ला लैते दे ओ पचुआड़ जंदी टुरी। मिगी रातीं तातो हुंदे अन्दर होने आला ‘ताड़ो ताड़’ अपनी जिंदू उप्पर नील पान लगी पौंदा। मां रातीं आखै करदी ही, "ए बैंगड़ शराबिया इनें चालें इस बचारी लाड़ी गी मारी सम्हाग। सुनियै बी में अक्खी नईं खोलियां हियां। अपने आप रोयै च मेरियां मुट्ठियां मटोन लगी पौंदियां--"भाइया कड़ाइया!"